Կարապետ Ավեսյան

Կարապետ Վարդանի Ավեսյան (), հայ երաժիշտ, կոմպոզիտոր, դիրիժոր, Լիբանանի կոմպոզիտորների միության անդամ։

Կենսագրություն 
Կարապետ Ավեսյանը ծնվել է Բեյրութում, 1979 թվականի ապրիլի 28-ին։

2006 թվականին ավարտել է Երևանի Կոմիտասի անվան պետական կոնսերվատորիայի կոմպոզիցիայի բաժինը (Զոհրաբյանի դասարան), իսկ 2007 թվականին՝ դիրիժորության բաժինը (Արամ Ղարաբեկյանի դասարան)։

2007 թվականին Կարապետ Ավեսյանը վերադարձել է Լիբանան և ստանձնել «Բարսեղ Կանաչյանի անվան երաժշտական քոլեջի տեսության բաժնի ղեկավարի պաշտոնը։ 2009 թվականին Ս. Քեչիկի հետ Կարապետ Ավեսյանը ստեղծել է կամերային նվագախումբ։ 2008 թվականից հանդիսանում է Լիբանանի պետական ֆիլհարմոնիկ նվագախմբի դիրիժոր և պետական կոնսերվատորիայի դասախոս, 2007-2011 թվականներին եղել է Մերձավոր Արևելքի Աստվածաբանական ճեմարանի երգչախմբի ղեկավար դասախոս։ 2009–2012 թվականներին ղեկավարել է Բեյրութի «Արմիս» երգչախումբը, մասնակցել «Բեյրութ Չանց» միջազգային փառատոնին։

2010 թվականից Կարապետ Ավեսյանը դասավանդում է Բեյրութի Արաբական համալսարանի ճարտարապետության բաժնում։ 2012 և 2014 թվականին Փարիզում և Չիկագոյում կատարելագործվել է դիրիժորության միջազգային վարպետաց դասընթացներում։ Երաժիշտը հանդիսանում է «Սուրբ Միշել» ինստիտուտի Երիտասարդական  կամերային նվագախմբի հիմնադիր ղեկավար (2013), 2014 թվականից՝ Լիբանանի ազգային երիտասարդական նվագախմբի գլխավոր դիրիժոր։

Ստեղծագործություններ 

Կարապետ Ավեսյանը կամերային, խմբերգերի ստեղծագործությունների հեղինակ է, մշակել է լիբանանյան. ժողովրդական երգեր՝ էստրադային նվագախմբի համար։

Գրել է սոնատին (2002)՝ կլառնետի և դաշնամուրի, «Ցոլուն աստղեր» (Հովհաննես Թումանյանի խոսքերով, 2002)՝ երգչախմբի, թեմա և վարիացիաներ (2003)՝ դաշնամուրի, «Երեք հայրեն Քուչակէն» (2004) վոկալ շարք՝ մեցցո սոպրանոյի և դաշնամուրի, սիմֆոնիկ պատկեր (2006)՝ նվագախմբի, սոնատ (2005)՝ ջութակի և դաշնամուրի համար, դաշնամուրային կվարտետ (2003), լարային կվարտետ (2008) և այլ աշխատություններ։

2004 թվականին Երևանում արժանացել է Կոմպոզիտորների Ղազարոս Սարյանի անվան մրցույթի 3-րդ մրցանակին։

Արտաքին հղումներ 
Կարապետ Ավեսյան

Հայ կոմպոզիտորներ
Հայ դիրիժորներ
Հայ երաժիշտներ